„Jedina važna stvar, kada budemo odlazili, bit će tragovi ljubavi što ćemo ih ostaviti za sobom.“

Ibert Schweitzer

Dragi moji,

sve što je lijepo traje kratko. Ili barem često imamo takav osjećaj. Meni se čini da su ove četiri godine proletjele. Generacija ste koju poznajem još od vaših vrtićkih dana i zaista sam uživala promatrajući vas kako rastete pred mojim očima. Četiri godine dijelili smo sve lijepe i one manje lijepe trenutke koje život donosi. I nikada nismo posustali. Uvijek smo bili tu jedni za druge.

Još jedna generacija odlazi...i ne samo generacija. Vi ste puno više od toga. Često se pitam jesam li u ove četiri godine napravila zaista sve što sam mogla? Jesam li vam uspjela usaditi dovoljno znanja i ljudskih vrijednosti koje će vam pomoći da se snađete u danima i godinama koje su pred vama? Želim vjerovati da jesam, maštam o tome da ćete u godinama koje dolaze prepoznati riječi, rečenice koje sam ponavljala vjerujući da će moja iskrenost i uvjerenost u ispravnost onoga što radim doprijeti do vas.

Hvala vašim roditeljima koji su i vama i meni tijekom ove četiri godine bili istinska podrška bez koje ne bismo mogli kvalitetno napredovati.

Želim da hrabro i bez straha krenete u susret budućnosti. To ne znači da će biti teško, ali bit će drukčije. Zrelije. Odgovornije.Nemojte se ničega bojati – SAMO NEBO VAM JE GRANICA! Iako se više možda nećemo viđati i družiti tako često, ja ću uvijek biti tu negdje, uvijek uz vas. Na svom životnom putu ostvarili ste jedan veliki cilj – uspješno ste završili osnovno obrazovanje i približili se srednjoj školi. Na raskrižju životnih putova i otvaranju novih stranica, birajte uvijek znanja i nadograđujte svoja učenja. Ja znam da ste poput galeba Jonathana spremni ovdje i sada ostvariti sve ono čemu težite, o čemu maštate i dokazati sebi i drugima da uz vježbu možete postići baš sve. Budite stručnjaci u zvanju koje odaberete i korisni članovi društva kojem pripadate, na ponos i radost svojih najbližih i osnovne škole u kojoj ste proveli osam godina. Ako bude kakvih pitanja, javite se, dođite, potražite me. Uvijek ću biti tu za vas. Znamo da ovo nije kraj, već početak jednog novog životnog puta. Želim vam da na tom putu uvijek koračate ponosno i uzdignute glave. Želim da budete dobri ljudi koji vjeruju u ono što rade.

*Hodajte kroz život radosno. Na tom putu ponekad ćemo se opet sresti, popričati i nasmijati se zajedno i tome se od srca radujem.*

*Vaša razrednica*